THE SUNDAY TIMES OF MALTA b’ritratt tal-manager ta’ Arsenal Arsene Wenger qed jerfa t-trofew fiċ-ċelebrazzjonijiet mal-players għar-rebħa tagħhom kontra Hull City fil-finali tal-FA Cup f’Wembley Stadium. Il-gazzetta tgħid li l-Partit Laburista x’aktarx jitlef ir-raba’ siġġu fil-Parlament Ewropew, iżda xorta se jikseb maġġoranza sostanzjali ta’ voti fl-elezzjoni tal-Parlament Ewropew, nhar is-Sibt li ġej. Rapport ieħor fl-ewwel paġna jgħid li Kenneth Ellul ilbieraħ intbagħat 12-il sena ħabs wara li l-ġurati sabuh ħati b’serq aggravat bi vjolenza fuq l-eks deputat Laburista Anthony Zammit. IT-TORĊA tgħid li fi żmien Gvern Nazzjonalista ingħataw €4.5 miljun f’konsulenzi u ħatriet. Tgħid li fid-diversi leġizlaturi ta’ Gvern Nazzjonalista, l-aktar dwak bejn l-2003 u l-2013, diversi uffiċjali tal-Partit Nazzjonalista u nies li ħadmu qrib tal-istess partit ingħataw għadd ta’ ħatriet f’bordijiet u karigi f’isem il-Gvern u kuntratti ta’ konsulenzi. Bit-titlu “Jitolbu affiljazzjoni mal-GWU”, il-gazzetta tgħid li wara li fil-jiem li għaddew tħabbar li l-korpi dixxiplinati fil-pajjiż se jingħataw dritt li jissieħbu f’union tal-għażla tagħhom, u wara l-ħolqien tal-Union tal-Pulizija affiljata mal-GWU, l-istess għaqda tal-ħaddiema kienet avviċinata u mitluba minn membri ta’ korpi oħra biex jinbeda l-proċess għat-twaqqif ta’ unions speċifiċi oħra affiljati mal-GWU. Bid-dettalji jingħataw fil-paġni ta’ ġewwa, rapport ieħor hu dwar d-dettalji tal-kwestjonarju tal-Knisja. IL-MUMENT b’rapport li uffiċjali tal-Customer Care tal-Gvern qegħdin jaħdmu miċ-Ċentru Nazzjonali Laburista hekk kif skont il-gazzetta, r-rabja tal-Laburisti għal Dr Joseph Muscat tant kibret minħabba li ma ġewx onoratii l-wegħdiet ta’ qabel l-elezzjoni waqt li ‘tal-qalba’ qed jiffangaw. Bit-titu “Konferma li pazjenti mietu fil-kurituri u pazjenti jmorru għand Ministri minħabba mediċini out of stock”, il-Mument tgħid li s-Segretarju Parlamentari għas-Saħħa Chris Fearne talab lit-tmexxija tal-isptar Mater Dei biex idaħħlu prattiċi ġodda f’każi ta’ mwiet ta’ pazjenti fil-kurituri. Rapport ieħor jgħid li l-Gvern qed jaħbi dak li qiegħed jinħema li se jwassal biex fil-ġimgħat li ġejjin titħabbar ir-riżenja ta’ Peter Paul Zammit minn Kummissarju tal-Pulizija u minfloku mistenni jinħatar l-Assistent Kummissarju Ray Zammit. F’aktar stejjer, il-gazzetta tirraporta li l-Prim Ministru jigdeb fuq kuntratti ta’ 600 miljun ewro u li t-tkabbir ekonomiku mhux qed jissarraf f’ħolqien ta’ impjiegi. MALTA TODAY tgħid li l-eks chairman tal-Enemalta Alex Tranter qed ikun investigat mill-pulizija dwar allegat użu ħażin ta’ fondi. L-investigaturi qed jiffukkaw fuq nefqa kbira li jidher ċar li mhix relatata mal-ħidma tal-Enemalta. Skont l-istħarriġ tal-maltatoday, il-Partit Laburista kiseb vantaġġ ta’ seba’ punti fuq il-Partit Nazzjonalista, waqt li qed jiżdiedu l-votanti li għadhom ma ddeċidewx fost dawk li wieġbu li vvutaw lill-Partit Nazzjonalista fl-elezzjoni tas-sena li għaddiet. Il-KULLĦADD , f’intervista il-Kummissarju tal-Pulizija qal li m’għandu l-ebda intenzjoni li jirriżenja fil-futur qrib, u li jsibha stramba kif hemm min qed jispekula dwar ir-riżenja tiegħu fi żmien meta l-ħidma għat-titjib tal-Korp qed tħalli l-frott. Rapport ieħor jgħid li hekk kif ilbieraħ iċċelebrajna l-Jum Internazzjonali kontra l-omofobija u transfobija, Malta ġiet iddikjarata bħala l-iktar pajjiż li għamel progress mgħaġġel f’dawk li huma drittijiet għall-persuni LGBTI. Il-gazzetta tikwotta lill-Prim Ministru Joseph Muscat jgħid “Għinuna ħa nkomplu ngħinukom”. Dan kien il-messaġġ tiegħu fl-attivita politika tal-bieraħ fis-Sannat, Għawdex. THE MALTA INDEPENDENT ON SUNDAY , skont stħarriġ li għamlet, il-votanti Laburisti l-inqas li ddeċidew liema kandidat se jivvuttaw fl-elezzjoni tal-Parlament Ewropew. Mill-istħarriġ jirriżulta li l-Prim Ministru Joseph Muscat bħala kap tal-Partit Laburista hu l-aktar fdat mill-Kap tal-Partit Nazzjonalista Simon Busuttil. Sbatax fil-mija ta’ dawk li ħadu sehem fl-istħarriġ qalu li ma jafdaw l-ebda wieħed minnhom. Il-gazzetta tgħid li fit-tweġieba li l-Ministru tal-Finanzi ta’ għall-artiklu li l-Kummissjoni Ewropea qed tistaqsi għala l-Gvern Malti għadu ma daħħalx b’€100 miljun f’taxxi mingħand il-korporazzjoni Enemalta, għażel li jagħti risposta parzjali li ma tindirizzax il-kwistjoni ċentrali. Il-gazzetta tippublika t-tweġieba li bagħat il-Ministru tal-Finanzi għar-rapport ippubblikat il-ġimgħa li għaddiet. Jgħid fost l-oħrajn li hu huwa diżappuntanti li wieħed jinnota li l-gazzetta għażlet li ttenn aħbar malizzjuża u qarrieqa mill-Partit Nazzjonalista. ILLUM tgħid li nofs id-deputati tal-Grupp Parlamentari Nazzjonalista li fil-leġislatura ta’ bejn l-2008 u l-2013 ma kinux membri tal-Kabinett, tħallsu bejnithom maż-żewġ miljun ewro fuq il-medda ta’ dawn il-ħames snin. Tgħid li fl-aħħar leġislatura, tmien backbenchers Nazzjonalisti kienu nħatru bħala Assistenti Parlamentari wara li kien beda jidher ċar li kien hemm skuntentizza bit-tmexxija ta’ Lawrence Gonzi. F’aktar stejjer il-gazzetta tikkwotta lill-kap tal-oppożizzjoni Simon Busuttil jgħid “Prim Ministru li jinqabad f’gidba jkollu jirrizenja”. Tgħid li mill-istħarriġ tal-Knisja, jirriżulta li 62 fil-mija qalu li għadhom jitolbu flimkien mal-familja. Rapport ieħor dwar stħarriġ li sar din il-ġimgħa li juri li l-Partit Laburista għandu vantaġġ ta’ 7%.